Det var egentlig Jonas Vingegaards helt store drøm, at bandet Minds of 99 skulle spille til hyldestfesten i hjembyen Glyngøre, hvis han vandt Tour de France endnu en gang. Men musikgruppen meddelte, at de ikke kunne, og derfor står bandet Baby Did a Bad Thing fra Aarhus nu klar til at fyre den af for cykelstjernen. - Det bliver helt klart den største koncert, vi har prøvet at spille, hvis der kommer omkring 25.000 mennesker, så det bliver kæmpestort, og det er vildt fedt at være nummer to, griner forsangeren Jonas Fjelsted. Det var Jonas Vingegaard, der foreslog Baby Did a Bad Thing til arrangørerne, fordi hans kone Trine Marie Hansen kender bandets trommeslager. - Vi inviterede dem engang til vores release-fest i Aarhus, og der kom de, og når han nu kom til vores fest, så kommer vi selvfølgelig også til hans, understreger forsangeren. Lyttede til musikken under Tour de France Ifølge forsangeren Jonas Fjelsted har Jonas Vingegaard lyttet til deres musik under verdens største cykelløb – nok i hviletiden. - Der er en enkelt sang, som han gerne vil have, vi spiller. Det er sangen ”The More You Love”, så den spiller vi selvfølgelig, siger han. Hør sangen som Jonas Vingegaard har ønsket, at bandet spiller til koncerten. Havde egentlig andre planer på torsdag Da bandet blev spurgt, om de kunne spille til den store fest i Glyngøre, fik forsangeren sved på panden. - Jeg skulle arbejde i en guitarbutik, så jeg skulle prøve at finde en afløser til butikken. Jeg skulle jo bare have en almindelig torsdag, men nu bliver det en helt anden torsdag, og jeg er så glad for, at jeg fandt en afløser, griner han.

Opsummering:
Onsdag i Tivoli bliver det heller ikke Vingegaards favoritter, der spiller op til hyldest. Her kommer Scarlet Pleasure.